ORDE do 2 de marzo de 2007 pola que se convocan axudas para o desenvolvemento de accións formativas complementarias para agricultores e as súas familias, impartidas por asociacións sen ánimo de lucro e vinculadas ao sector agrario da Comunidade Autónoma de Galicia.
CONSELLERÍA DO MEDIO RURAL — III. OUTRAS DISPOSICIÓNS — 09/03/2007

O Regulamento (CE) nº 1083/2006 do Consello do 11 de xullo de 2006, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, no seu artigo 3 define como obxectivo prioritario de actuación dos instrumentos financeiros comunitarios existentes acelerar a converxencia creando condicións máis favorables para o crecemento e o emprego mediante o aumento do investimento en capital físico e humano e a mellora da súa calidade, así como a mellor adaptabilidade aos cambios económicos e sociais. Por outra banda, o Regulamento (CE) nº 1081/2006 do Parlamento Europeo e do Consello do 5 de xullo de 2006, relativo ao Fondo Social Europeo indica, no artigo 3.2º, que no marco do obxectivo de «converxencia» o FSE apoiará, entre outras, accións que teñan como obxectivo ampliar e mellorar o investimento dos estados membros en capital humano, incrementando o acceso á formación permanente das persoas, así como
accións destinadas a consolidar a capacidade institucional e aumentar a eficiencia das administracións públicas e dos servizos públicos no ámbito da educación, entre outros.
Neste marco, para completar a oferta formativa que se facilita a través dos programas de formación regrada e continua, a Consellería do Medio Rural considera necesario apoiar outras accións complementarias, que permitan unha formación integral da poboación do medio rural galego a través das asociacións sen ánimo de lucro vinculadas ao sector agrario, dirixidas ás persoas do medio rural que desexen mellorar as técnicas e coñecementos que van aplicar no desenvolvemento da súa actividade e así contribuír ao mantemento dos ecosistemas, favorecer o emprego e mellorar a calidade de vida do medio rural.
Tales accións consistirán en cursos de formación e sensibilización, cofinanciadas polo Fondo Social Europeo no 80%, destinados a favorecer a implementación das medidas e programas impulsados desde a Consellería do Medio Rural e que teñen como obxectivo fundamental a valorización e ordenación do espazo agroforestal, a prevención e defensa contra incendios forestais e a utilización racional e sustentable do monte, así como a diversificación das producións agrarias, a conservación do medio e mellor aproveitamento dos seus recursos, a promoción de novas alternativas de emprego e a mellora das condicións de vida no medio rural.
En virtude do exposto, de conformidade co artigo 30.1º.3 do Estatuto de autonomía de Galicia, e no uso das facultades que me confire a Lei 1/1983, do 22 de febreiro, reguladora da Xunta e do seu
presidente, modificada pola Lei 11/1988, do 20 de outubro; pola Lei 12/1989, do 4 de outubro, e pola Lei 7/2002, do 27 de decembro,
DISPOÑO:
Artigo 1º.-Obxecto e ámbito de aplicación.
Esta orde ten por obxecto establecer as bases reguladoras e efectuar a convocatoria para 2007, en réxime de concorrencia competitiva, de subvencións destinadas a financiar as accións formativas en materia agroforestal, cuxa temática non sexa coincidente coa programación formativa da Consellería do Medio Rural no mesmo ámbito territorial ou administrativo.
Artigo 2º.-Accións formativas.
1. As accións formativas subvencionables que se desenvolverán ao abeiro desta orde serán cursos de formación e actualización profesional en materia de ordenación e conservación do espazo agroforestal, prevención e defensa contra incendios forestais, aproveitamento racional e sustentable do monte, diversificación das producións agrarias, así como promoción de novas alternativas de emprego e a mellora das condicións de vida no marco dunha economía sustentable. Os cursos estarán dirixidos a agricultores, ás súas familias, asalariados agrarios e membros das comunidades rurais.
2. A duración destes cursos será de 20 horas lectivas nun mínimo de seis días. No caso de incluír viaxes didácticas, estas computaranse, como máximo, como cinco horas lectivas.
3. A temática destes cursos non poderá ser coincidente coa oferta formativa realizada, cos mesmos obxectivos, pola Consellería do Medio Rural para o mesmo ámbito xeográfico.
4. De acordo co previsto no artigo 5.3º do Estatuto de autonomía de Galicia, nas accións formativas subvencionadas pola Consellería do Medio Rural reguladas no punto 1 deste artigo, así como na documentación escrita que se empregue como material didáctico dos cursos, a publicidade e difusión destes empregarase de xeito preferente a lingua galega.
Artigo 3º.-Beneficiarios.
1. Poderán ser beneficiarios das subvencións previstas nesta orde, as asociacións sen ánimo de lucro vinculadas ao sector agrario da Comunidade Autónoma de Galicia, que teñan entre os seus fins o desenvolvemento e a promoción do medio rural e que, cumprindo os requisitos exixidos na presente orde, acrediten reunir as condicións para realizar a actividade formativa solicitada.
2. As asociacións de ámbito parroquial poderán solicitar, como máximo, un curso; as de ámbito municipal, dous, as de ámbito comarcal ou provincial, tres e as de ámbito galego, catro cursos, sempre e cando se celebren os cursos en concellos diferentes.
3. As federacións, confederacións ou unión de asociacións non poderán presentar solicitudes en nome das asociacións, cando estas o soliciten a título individual. Neste caso só serán consideradas as solicitudes presentadas pola asociación.
4. As solicitudes presentadas por unha federación, confederación ou unión de asociacións en nome dunha asociación, presentarán o conforme da/o presidenta/e desta.
Artigo 4º.-Contía das axudas.
1. As accións formativas descritas no artigo 2º poderán ser obxecto dunha axuda máxima que permita compensar os custos derivados da execución da actividade formativa solicitada.
2. As cantidades máximas estipuladas da axuda establécense para cada curso e en función do número de alumnado, que se cifra nun mínimo de 20 asistentes e un máximo de 30.
3. Non se poderá iniciar ningunha acción formativa se non se reúne un mínimo de 20 asistentes. Se no desenvolvemento do curso o número de asistentes se reducise por debaixo da cifra solicitada, descontarase un 5% dos gastos xerais por cada persoa dada de baixa respecto do dito mínimo de asistentes.
4. Os gastos máximos subvencionables de profesorado serán de 40 A/hora para un máximo de 20 horas lectivas.
5. Os gastos máximos subvencionables de coordinación serán de 60 A.
6. Os gastos xerais máximos subvencionables por asistente ao curso será de 30 A cun máximo de 900 A por curso.
7. Os custos correspondentes a cada tipo de curso desagregaranse en:
* Grupo A: referidos aos custos de profesorado e coordinación.
* Grupo B: referidos ao resto dos custos subvencionables do curso.
8. Estas axudas son incompatibles con calquera outra que poida ser solicitada ou concedida por outro organismo público ou privado, destinada a estas mesmas accións formativas.
Artigo 5º.-Gastos susceptibles de axuda.
1. Serán obxecto de axuda os custos correspondentes ao grupo A seguintes:
a) Gastos de profesorado, que serán calculados para cada profesor en función das horas lectivas impartidas de acordo coa cantidade estipulada e dispoñible.
b) Gastos das actividades de coordinación, que serán realizadas por persoa física distinta da encargada de impartir a acción formativa, de acordo coas cantidades estipuladas e dispoñibles para cada curso. Cando unha entidade sexa beneficiaria de axuda por máis dun curso, os custos de coordinación redu
ciranse no segundo curso nun 20%, no terceiro nun 30% e no cuarto nun 40%.
2. Serán obxecto de axuda os custos correspondentes ao grupo B seguintes:
a) Gastos de seguros de accidentes do alumnado e, de ser o caso, importe da póliza de responsabilidade civil para afrontar os riscos que para os bens ou persoas poidan derivar da realización das actividades do curso.
b) Gastos de medios e material didáctico, textos e materiais dun só uso para o alumnado, así como os materiais de traballo funxible empregados durante as actividades do curso.
c) Gastos de enerxía eléctrica, combustible, mantemento das instalacións e equipamentos formativos.
d) Outros gastos xerais orixinados no desenvolvemento do curso, que comprenderán os seguintes:
-Gastos de transporte motivados pola realización de viaxes didácticas previstas no programa de actividade formativa.
-Gastos derivados do pagamento de entradas no caso de que a visita didáctica orixinase ese tipo de gasto. A suma desta epígrafe e máis a anterior non poderán superar ao 45% dos custos xerais, e non poderá incluír custos de manutención.
-Gastos de limpeza do lugar ou lugares da realización das actividades formativas: aulas, talleres e elementos comúns.
-Gasto de publicidade da actividade formativa.
-Gastos de aluguer de instalacións e de maquinaria.
3. En ningún caso serán xustificables os gastos de manutención nin de transporte pola asistencia ao curso.
Artigo 6º.-Obrigas das entidades beneficiarias.
1. As entidades beneficiarias das axudas deberán cumprir as seguintes obrigas xerais:
a) Facer constar en todos os documentos e publicidade da actividade formativa os anagramas da Xunta de Galicia e do Fondo Social Europeo. Así mesmo, no desenvolvemento da acción formativa, informaranse os participantes de que o curso está financiado pola Consellería do Medio Rural e o Fondo Social Europeo.
b) Facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas ou polo Consello de Contas no exercicio das súas funcións de fiscalización e control do destino dos fondos públicos.
c) Levar un control de presenza nas horas lectivas das persoas inscritas no curso, por medio dunha listaxe en que asinen os asistentes cada xornada, co visto e prace do coordinador ou, no seu defecto, do profesor.
2. Estas entidades, antes do inicio da acción formativa e co fin de planificar a supervisión de cada curso por parte da Administración, deberán remitirlle á Dirección Xeral de Investigación, Tecnoloxía e Formación Agroforestal da Consellería do Medio Rural unha comunicación en que se consignen os seguintes datos:
a) Planificación temporal e horaria do programa da acción formativa e das actividades complementarias que se vaian realizar, datas exactas de inicio e remate e enderezo completo do lugar en que se impartirá.
b) A confirmación do cadro de profesorado que vai impartir o curso.
c) Datos persoais, enderezo e teléfono da persoa responsable da coordinación e xestión directa do curso.
d) Relación definitiva dos alumnos inscritos, dos seus datos persoais, enderezo, número de teléfono, segundo o modelo que se xunta no anexo III.
Esta comunicación efectuarase dentro dun prazo mínimo de vinte días naturais de antelación do inicio da actividade formativa, contados desde a entrada nun rexistro administrativo.
3. Obrigas que se deben materializar ao longo da realización da actividade formativa:
a) Someterse ás actuacións de supervisión e control que en calquera momento poidan acordar os servizos competentes da Dirección Xeral de Investigación, Tecnoloxía e Formación Agroforestal, tanto no relativo ao desenvolvemento da acción formativa coma á súa xestión e tramitación administrativa.
b) Comunicarlle á Dirección Xeral de Investigación, Tecnoloxía e Formación Agroforestal calquera circunstancia ou eventualidade que poida afectar o desenvolvemento da actividade formativa.
4. Ao rematar a actividade formativa, as entidades beneficiarias terán a obriga de remitirlle á Dirección Xeral de Investigación, Tecnoloxía e Formación Agroforestal a seguinte documentación:
a) Xustificantes detallados do gasto, co imposto sobre o valor engadido (IVE) desagregado, orixinado polo curso impartido.
b) Declaración de non ter solicitado outras axudas para o mesmo curso das distintas administracións públicas ou entidades privadas.
c) Certificado emitido polo coordinador, en que conste a relación de persoas que asistiron a un mínimo do 70% das horas lectivas, cos seus datos persoais, enderezo e número de teléfono.
d) Copia dos controis de presenza nas horas lectivas.
e) Copia dun exemplar da publicidade empregada no curso cos anagramas correspondentes.
f) Impreso do Fondo Social Europeo para o seguimento das actuacións, que se facilitará aos beneficiarios xunto coa resolución, debidamente cuberto.
Artigo 7º.-Incumprimento de obrigas e reintegro.
Será motivo de perda da axuda o incumprimento das obrigas sinaladas no artigo anterior, dando lugar ao reintegro total ou parcial da subvención percibida.
Artigo 8º.-Modificación da resolución da concesión.
Conforme o previsto no artigo 78.9º da Lei de réxime financeiro e orzamentario de Galicia, toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, estatais ou internacionais, poderá dar lugar á modificación da resolución da concesión.
Artigo 9º.-Seguimento e control das actividades formativas.
1. A Dirección Xeral de Investigación, Tecnoloxía e Formación Agroforestal, a través do persoal dos servizos competentes, verificará o cumprimento do disposto na presente orde, mediante visitas de supervisión aos cursos que sexan aprobados.
2. No caso de se detectar a existencia de irregularidades ou deficiencias que non puidesen ser emendadas no prazo concedido pola Dirección Xeral de Investigación, Tecnoloxía e Formación Agroforestal, ou que estas incidan negativamente na calidade docente, procederase á súa cancelación coa obriga do reintegro da axuda concedida, nos termos e coas condicións establecidas no artigo 78 da Lei de réxime financeiro e orzamentario da Comunidade Autónoma de Galicia.
Artigo 10º.-Xustificación e pagamento das subvencións.
1. Con carácter xeral a certificación e xustificación da axuda de cada un dos cursos aprobados realizarase dentro dos 15 días seguintes á súa finalización e antes do 30 de novembro de 2007, de acordo coas seguintes normas:
Gastos do grupo A:
a) Relación de recibos ou facturas orixinais correspondentes ao profesorado e fotocopia do xustificante de ingreso ou transferencia bancaria na conta do profesor. Ao confeccionar o recibo terase en conta a retención aplicable no imposto sobre a renda das persoas físicas (IRPF).
b) Recibo ou factura correspondente aos gastos de coordinación e fotocopia do xustificante de ingreso ou transferencia en conta bancaria. Terase igualmente en conta a retención do IRPF na súa confección.
Gastos do grupo B:
a) Facturas orixinais xustificativas co IVE desagregado.
b) Xunto cos xustificantes orixinais dos gastos, presentarase unha certificación asinada polo representante legal da asociación de que todos os xustificantes presentados corresponden a gastos reais do curso e que están efectivamente pagados, podendo, en caso de solicitarse, acreditar debidamente o seu pagamento.
2. As certificacións as que se fai referencia neste artigo deben ser emitidas pola persoa responsable, de acordo co establecido nos estatutos da asociación beneficiaria da axuda.
3. Unha vez que a xustificación da axuda sexa aprobada polo organismo xestor, realizarase o pagamento da subvención, que será efectuado nun único prazo.
Artigo 11º.-Remate das accións formativas.
O remate e xustificación das accións formativas producirase, necesariamente, antes do 30 de novembro de 2007.
Artigo 12º.-Dereitos e deberes do alumnado.
1. A formación que reciba o alumnado participante nas accións formativas amparadas nesta orde será gratuíta.
2. O alumnado terá a obriga de asistir e seguir con aproveitamento os cursos, así como facilitar a documentación que lle sexa solicitada pola asociación que imparte o curso.
3. Os asistentes aos cursos están obrigados a facilitar á Administración as informacións ou datos precisos que lles sexan requiridos a fin de verificar o destino dos fondos públicos e o cumprimento do disposto nesta orde e na normativa xeral sobre axudas e subvencións públicas.
Artigo 13º.-Especialidades formativas.
1. As orientacións formativas que terán carácter prioritario dentro da programación serán as referidas nas seguintes epígrafes:
a) Divulgación da normativa da Consellería do Medio Rural ao respecto da prevención e extinción de incendios forestais: o Decreto 105/2006 polo que se regulan as medidas relativas á prevención de incendios forestais, á protección dos asentamentos no medio rural e á regulación de aproveitamentos e repoboacións forestais. O proxecto de Lei de prevención e defensa contra os incendios forestais de Galicia.
b) Conservación e valorización do monte. O papel produtivo, ambiental e de lecer do monte galego.
c) Ordenación do espazo agroforestal.
d) Diversificación produtiva agroforestal.
e) Novas alternativas de emprego no rural.
2. A temática do curso indicarase na epígrafe correspondente do anexo II da solicitude de cada curso segundo o número das epígrafes anteriores.
3. As especialidades formativas comprenderán as especificacións técnico-docentes e o contido formativo axeitado, de acordo co seu nivel e grao de dificultade.
Artigo 14º.-Solicitudes de accións formativas, prazo e resolución.
1. As asociacións que, reunindo os requisitos sinalados nesta orde, desexen realizar as accións formativas descritas no artigo 2º, deberán formalizar a correspondente solicitude no modelo normalizado que se publica como anexo I, e que estará á disposición dos interesados nas dependencias das delegacións provinciais, nas oficinas agrarias comarcais e mais na páxina web da Consellería do Medio Rural.
2. A solicitude será subscrita polo representante legal das entidades e irá acompañada da seguinte documentación:
a) Documentación xustificativa de ser asociación sen ánimo de lucro suxeita e regulada pola lexislación vixente.
b) Documentación acreditativa da representatividade suficiente para asinar a solicitude.
c) Fotocopia do documento de identidade do representante.
d) Fotocopia do CIF da asociación.
e) Certificado en que se fagan constar as actividades formativas realizadas nos dous derradeiros anos e a titulación académica do profesorado.
f) Curriculum vitae do profesorado que vai impartir o curso solicitado, debidamente asinado polo interesado.
g) Ficha de cada curso solicitado, segundo o modelo que figura no anexo II desta orde, debidamente cuberta.
h) Memoria co programa detallado do curso, o seu orzamento e os obxectivos que se pretenden alcanzar coa acción formativa, describindo o contorno social onde se pretende desenvolver e as demostracións ligadas a ela.
i) Relación detallada de dotacións, equipamentos e medios materiais que se utilicen no seu desenvolvemento e unha descrición dos locais en que se vaia desenvolver o curso.
l) Certificación da entidade bancaria, que acredite a existencia da conta a nome da asociación ou entidade solicitante.
3. As solicitudes presentaranse preferentemente no rexistro da Consellería do Medio Rural, en calquera das súas dependencias provinciais e oficinas agrarias comarcais ou por calquera das formas previstas no artigo 38.4º da Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, e irán dirixidas ao conselleiro do Medio Rural.
4. O prazo para a presentación das solicitudes será de un mes, contado desde o día seguinte ao da publicación desta orde.
5. No suposto de que a solicitude non cumpra os requisitos sinalados na convocatoria, ou a documentación presentada conteña erros ou sexa insuficiente, requirirase o solicitante para que no prazo de 10 días hábiles proceda a corrixir a deficiencia detectada, mediante a presentación da documentación requirida. Se non o fixese, considerarase que desiste da súa solicitude, logo de resolución nos termos establecidos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
6. O procedemento a seguir para a resolución das solicitudes é o seguinte:
a) As solicitudes presentadas coa documentación correspondente remitiranse no seu prazo á Dirección Xeral de Investigación, Tecnoloxía e Formación Agroforestal.
b) Para a análise e valoración das solicitudes constituirase unha comisión de avaliación, que será a encargada de realizar o informe para que o director xeral formule a proposta de resolución e posterior elevación ao conselleiro do Medio Rural.
c) A comisión de avaliación estará presidida polo subdirector xeral de Formación e Transferencia Tecnolóxica e dela tamén forman parte: como secretario, un funcionario do Servizo de Formación Agroforestal, e, como vogais, o xefe do Servizo de Formación Agroforestal e o xefe de Servizo de Transferencia Tecnolóxica, Estudos e Publicacións.
Se por calquera causa, no momento en que a comisión de avaliación teña que examinar as solicitudes, algún dos seus integrantes non puidese asistir, será substituído polo funcionario que para o efecto designe o director xeral de Investigación, Tecnoloxía e Formación Agroforestal.
d) A comisión de avaliación valorará as solicitudes de acordo cos seguintes criterios:
1. Interese dos obxectivos que se perseguen coa acción formativa no marco das prioridades establecidas no artigo 2º.1: ata 10 puntos.
2. Calidade do proxecto exposto na memoria en que se detalla o programa do curso solicitado: ata 5 puntos.
3. Cursos celebrados en zonas de montaña: 3 puntos.
4. Cursos celebrados en zonas desfavorecidas: 1 punto.
e) A resolución de aprobación ou denegación das solicitudes, logo do informe da comisión de avaliación, e por proposta do director xeral de Investigación, Tecnoloxía e Formación Agroforestal, correspóndelle ao conselleiro do Medio Rural, e seralle notificada aos solicitantes.
f) As solicitudes poderanse entender denegadas se non se ditase resolución expresa no prazo de catro meses contados desde o día seguinte ao da publicación desta orde no DOG.
g) De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como as sancións impostas, de ser o caso.
h) A concesión ou denegación da axuda seralle notificada directamente aos interesados, a través da Dirección Xeral de Investigación, Tecnoloxía e Formación Agroforestal. As resolucións ditadas poñen fin á vía administrativa, e contra elas poderase interpor, potestativamente, recurso de reposición perante o órgano que ditou o acto, no prazo dun mes desde a súa notificación, de acordo co disposto no artigo 117, da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, ou directamente, recurso contencioso-administrativo perante o órgano xurisdicional competente, no prazo de dous meses, contados desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa.
Artigo 15º
1. As axudas económicas recollidas no artigo 4º desta orde faranse efectivas con cargo á aplicación orzamentaria 11.05.422M.481.0 dos orzamentos xerais da Comunidade Autónoma de Galicia para o ano 2007 e por un importe máximo de 175.000 euros.
Disposición adicional
Nos aspectos non regulados nesta orde, haberá que aterse ao disposto nos artigos 78 e 79 do texto refundido da Lei de réxime financeiro e orzamentario de Galicia (Decreto lexislativo 1/1999, do 7 de outubro), e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposición derradeira
Facúltase o director xeral de Investigación, Tecnoloxía e Formación Agroforestal para ditar cantas normas complementarias se consideren oportunas para a correcta interpretación e aplicación desta orde que entrará en vigor o mesmo día da súa publicación no Diario Oficial de Galicia.
Santiago de Compostela, 2 de marzo de 2007.
Alfredo Suárez Canal
Conselleiro do Medio Rural